b'\n_START_ARTICLE_\nOunasrinne\n_START_PARAGRAPH_\nOunasrinne on kaupunginosa ja l\xc3\xa4hi\xc3\xb6 Rovaniemen kaupungissa Lapin maakunnassa. Se sijaitsee noin nelj\xc3\xa4n kilometrin p\xc3\xa4\xc3\xa4ss\xc3\xa4 Rovaniemen keskustasta. Alueella on enimm\xc3\xa4kseen kerros- ja omakotitaloasutusta. Alueella sijaitsee muun muassa Ounasrinteen p\xc3\xa4iv\xc3\xa4koti, kirjasto, p\xc3\xa4ivitt\xc3\xa4istavarakauppa, baari, ja kappeli. Ounasrinteell\xc3\xa4 on monipuoliset ulkoilu- ja liikuntamahdollisuudet, sill\xc3\xa4 asuinalue sijaitsee Ounasvaaran kupeessa. Puolitoista kilometri\xc3\xa4 Ounasrinteelt\xc3\xa4 it\xc3\xa4\xc3\xa4n sijaitsee Toramoj\xc3\xa4rvi._NEWLINE_Ounasrinteen entinen nimi on Tiippanan per\xc3\xa4. Nimi tulee Leo ja Kauko (is\xc3\xa4 ja poika) Tiippanan omistamista maista. Tiippanan per\xc3\xa4 -nimityst\xc3\xa4 k\xc3\xa4ytettiin 1970-luvun alkuun asti, kunnes Tiippanan suku myi maat Rovaniemen kaupungille._NEWLINE_Ensimm\xc3\xa4inen asukas silloisessa Tiippanan per\xc3\xa4ss\xc3\xa4 oli Kauko Tiippana perheineen. H\xc3\xa4n muutti ja rakensi ensimm\xc3\xa4isen asunnon silloiseen Tiippanan per\xc3\xa4\xc3\xa4n eli nykyiseen Ounasrinteeseen vuonna 1955. Kauko Tiippana ja h\xc3\xa4nen vaimonsa Maija-Liisa Tiippana olivat ensimm\xc3\xa4isi\xc3\xa4 nykyisen Ounasrinteen asukkaita. _NEWLINE_Ounasrinteell\xc3\xa4 sijaitsee Rovaniemen vastaanottokeskuksen kerrostaloja, jonne sijoitetaan turvapaikanhakijoita. Ounasrinteell\xc3\xa4 asuukin paljon maahanmuuttajia. Alueella on sattunut suomalaisten ja maahanmuuttajien v\xc3\xa4lisi\xc3\xa4 joukkotappeluita. Ounasrinteen omakotitaloalue on sen sijaan rauhallisempaa seutua.'